ระเบียบคณะกรรมการกำกับกิจการพลังงาน
ระเบียบคณะกรรมการกำกับกิจการพลังงาน
ว่าด้วยเครื่องแบบพิธีการของคณะกรรมการกำกับกิจการพลังงาน
พ.ศ. ๒๕๕๒[๑]
 

โดยที่เป็นการสมควรให้มีระเบียบว่าด้วยเครื่องแบบพิธีการของคณะกรรมการกำกับกิจการพลังงานคณะกรรมการกำกับกิจการพลังงานกำหนดระเบียบไว้
ดังต่อไปนี้

ข้อ ๑ ระเบียบนี้เรียกว่า ระเบียบคณะกรรมการกำกับกิจการพลังงาน
ว่าด้วยเครื่องแบบพิธีการของคณะกรรมการกำกับกิจการพลังงาน พ.ศ. ๒๕๕๒

ข้อ ๒ ระเบียบนี้ให้ใช้บังคับตั้งแต่วันประกาศเป็นต้นไป

ข้อ ๓ ในระเบียบนี้
คณะกรรมการ หมายความว่า
คณะกรรมการกำกับกิจการพลังงาน
ประธานกรรมการ หมายความว่า
ประธานกรรมการกำกับกิจการพลังงาน
กรรมการ หมายความว่า กรรมการกำกับกิจการพลังงาน

ข้อ ๔ เครื่องแบบพิธีการมี ๓ ประเภท ได้แก่
(๑)
เครื่องแบบปกติขาว
(๒)
เครื่องแบบครึ่งยศ
(๓)
เครื่องแบบเต็มยศ

ข้อ ๕ เครื่องแบบปกติขาว ประกอบด้วย
(๑)
หมวก
คณะกรรมการชาย
ให้ใช้หมวกทรงหม้อตาลสีขาว กะบังหน้าทำด้วยหนังหรือวัสดุเทียมหนังสีดำ
สายรัดคางสีทองกว้าง ๑ เซนติเมตร
มีดุมโลหะสีทองทรงกลมตราอักษรย่อคณะกรรมการขนาดเส้นผ่าศูนย์กลาง ๑.๗ เซนติเมตร
ติดที่ข้างหมวกข้างละ ๑ ดุม ผ้าพันหมวกสีขาว ที่หน้าหมวกติดลายกนกทรงพุ่มข้าวบิณฑ์ปักดิ้นทองสูง
๗ เซนติเมตร กว้าง ๔.๘ เซนติเมตร บนหมอนสักหลาดสีขาว
คณะกรรมการหญิง
ให้ใช้หมวกได้ ๒ แบบ ตามโอกาสอันควร
แบบที่
๑
อนุโลมตามแบบหมวกของคณะกรรมการชาย แต่เป็นทรงอ่อน
แบบที่
๒
หมวกแก๊ปทรงอ่อนพับปีกขาว สายรัดคางสีทอง มีดุมโลหะสีทองทรงกลม ตราอักษรย่อคณะกรรมการขนาดเส้นผ่าศูนย์กลาง
๑.๗ เซนติเมตร ติดที่ข้างหมวกข้างละ ๑ ดุม ผ้าพันหมวกสีขาว
ที่หน้าหมวกติดลายกนกทรงพุ่มข้าวบิณฑ์ปักดิ้นทองสูง ๗ เซนติเมตร กว้าง ๔.๘
เซนติเมตร บนหมอนสักหลาดสีขาว
(๒)
เสื้อ
คณะกรรมการชาย
ให้ใช้เสื้อแบบราชการสีขาว ใช้ดุมโลหะสีทองทรงกลมตราอักษรย่อคณะกรรมการ
ขนาดเส้นผ่าศูนย์กลาง ๒ เซนติเมตร ๕ ดุม
ผู้ได้รับพระราชทานเครื่องราชอิสริยาภรณ์ให้ประดับแพรแถบเครื่องราชอิสริยาภรณ์ที่อกเสื้อเหนือกระเป๋าบนซ้ายด้วย
คณะกรรมการหญิงให้ใช้เสื้อนอกคอแบะสีขาวแบบคอแหลมหรือคอป้านแขนยาวถึงข้อมือ
มีตะเข็บหลัง ๔ ตะเข็บ
ที่แนวสาบมีดุมโลหะสีทองทรงกลมตราอักษรย่อคณะกรรมการขนาดเส้นผ่าศูนย์กลาง ๒
เซนติเมตร ๓ ดุม สำหรับเสื้อคอแหลม และ ๕ ดุม
สำหรับเสื้อคอป้านมีกระเป๋าล่างข้างละ ๑ กระเป๋า เป็นกระเป๋าเจาะเฉียงเล็กน้อย
ไม่มีใบปกกระเป๋า และให้ใช้เสื้อคอพับแขนยาวสีขาวผูกผ้าพันคอสีดำเงื่อนกะลาสี
ผู้ได้รับพระราชทานเครื่องราชอิสริยาภรณ์
ให้ประดับแพรแถบครื่องราชอิสริยาภรณ์ที่อกเสื้อเบื้องซ้ายด้วย
(๓)
อินทรธนู
ให้มีอินทรธนูแข็งกว้าง
๕ เซนติเมตร ยาวตามความยาวของบ่า พื้นสักหลาดสีดำมีแถบสีทองกว้าง ๕
มิลลิเมตรเป็นขอบ ปักดิ้นสีทองลายดอกก้ามปู มีดอก ๕ ดอก
ปลายดอกสุดท้ายประดับช่อเกสร ยาวตลอดส่วนกลางของอินทรธนู
มีดุมโลหะสีทองทรงกลมตราอักษรย่อคณะกรรมการ ขนาดเส้นผ่าศูนย์กลาง ๑.๗ เซนติเมตร
ติดทับลายดอกก้ามปูด้านคอปลายมนใช้ประดับเหนือบ่าทั้งสองข้างจากไหล่ไปคอ
(๔)
กางเกง กระโปรง
คณะกรรมการชาย
ให้ใช้กางเกงแบบราชการสีขาวขายาว ไม่พับปลายขา
คณะกรรมการหญิง
ให้ใช้กระโปรงสีขาว ตีเกล็ดด้านหน้า ๒ เกล็ด และด้านหลัง ๒ เกล็ด ยาวระดับเข่า
ปลายบานเล็กน้อย ใช้กับเสื้อคอแหลม หรือกระโปรงสีขาวยาวระดับเข่าปลายบานเล็กน้อย
ใช้กับเสื้อคอป้าน
(๕)
รองเท้า ถุงเท้า
คณะกรรมการชาย
ให้ใช้รองเท้าหุ้มส้นหนังหรือวัตถุเทียมหนังสีดำ ถุงเท้าสีดำ
คณะกรรมการหญิง
ให้ใช้รองเท้าหุ้มส้นหนังหรือวัตถุเทียมหนังสีดำแบบปิดปลายเท้าไม่มีลวดลาย
ส้นสูงไม่เกิน ๑๐ เซนติเมตร ถุงเท้ายาวสีเนื้อ
(๖)
เครื่องหมายสังกัด
ให้มีเครื่องหมายแสดงสังกัดทรงกลมเป็นรูปตราอักษรย่อคณะกรรมการทำด้วยโลหะโปร่งสีทอง
ขนาดเส้นผ่าศูนย์กลาง ๒.๕ เซนติเมตร ติดที่คอเสื้อตอนหน้าทั้ง ๒ ข้าง

ข้อ ๖ เครื่องแบบครึ่งยศ
ลักษณะและส่วนประกอบเช่นเดียวกับเครื่องแบบปกติขาวเว้นแต่กางเกงหรือกระโปรงให้ใช้ผ้าสีดำ
ผู้ได้รับพระราชทานเครื่องราชอิสริยาภรณ์ ให้ประดับเครื่องราชอิสริยาภรณ์ที่ได้รับ
ไม่สวมสายสะพาย

ข้อ ๗ เครื่องแบบเต็มยศ
ลักษณะและส่วนประกอบเช่นเดียวกับเครื่องแบบครึ่งยศสวมสายสะพาย

ข้อ ๘ การแต่งเครื่องแบบตามที่กำหนดไว้ในระเบียบนี้
ให้แต่งตามหมายของสำนักพระราชวังหรือตามระเบียบหรือคำสั่งของคณะกรรมการหรือในโอกาสอันสมควร

ข้อ ๙ ให้ประธานกรรมการเป็นผู้รักษาการตามระเบียบนี้
และวินิจฉัยชี้ขาดปัญหาเกี่ยวกับการปฏิบัติตามระเบียบนี้


ประกาศ ณ วันที่ ๗
สิงหาคม พ.ศ. ๒๕๕๒
ดิเรก ลาวัณย์ศิริ
ประธานกรรมการกำกับกิจการพลังงาน
[เอกสารแนบท้าย]

๑.
เครื่องหมายแสดงสังกัด
๒.
อินธนูเครื่องแบบปกติขาว

(ดูข้อมูลจากภาพกฎหมาย)















ปริยานุช/จัดทำ
๑๗ ธันวาคม ๒๕๕๒

นันท์นภัสร์/ตรวจ
๑๗ ธันวาคม ๒๕๕๒

ศิรวัชร์/ปรับปรุง
๓๐ พฤศจิกายน ๒๕๕๙





[๑] ราชกิจจานุเบกษา
เล่ม ๑๒๖/ตอนพิเศษ ๑๗๖ ง/หน้า ๙/๓ ธันวาคม ๒๕๕๒